הוועדה לקידום מעמד האישה, כנסת 17, פרוטוקול מספר 127, 2008-05-12 10:30

ליה שמטוב: בוקר טוב, אני מתכבדת לפתוח את ישיבת הוועדה.

ליה שמטוב: הוועדה התכנסה הבוקר לישיבת מעקב נוספת בשני נושאים; הנושא הראשון הוא דיווח על יישום התוכניות לטיפול בנפגעות תקיפה מינית, והנושא השני הוא הוצאת נשים ממעגל הזנות.

ליה שמטוב: הוועדה התכנסה לקבל דיווח על התקדמותן של תוכניות אלה ועל יישומן.

ליה שמטוב: בראש ובראשונה אני רוצה להודות לראש הממשלה, חבר הכנסת אהוד אולמרט, על הגעתו לדיון.

ליה שמטוב: התקיימו כמה ישיבות ועדה על נושאים אלה ובאחת הישיבות, בינואר 2007, ראש הממשלה אולמרט, שכיהן בתפקיד שר הרווחה, השתתף.

ליה שמטוב: הוא הצהיר שבכוונתו להקציב תקציבים רבים עבור תוכניות אלה.

ליה שמטוב: היום נשמע את הדיווח אחרי שנה וחצי, מה קורה בשטח לגבי התוכניות.

ליה שמטוב: אני רוצה גם לציין כי שר הרווחה, חבר הכנסת יצחק הרצוג, אמור היה להשתתף בדיון אך נבצר ממנו עקב אילוצים אישיים והוא הביע התנצלות על כך.

ליה שמטוב: חשוב לציין כי שר הרווחה וגם המשרד שלו רואים חשיבות רבה ביישום התוכניות.

ליה שמטוב: יש לשר הרווחה חלק חשוב ביישום התוכניות.

ליה שמטוב: אני מבקשת לקדם בברכה את חבר הכנסת גדעון סער, קודמי בתפקיד, שהעלה תוכניות אלה על סדר יומה של הוועדה.

ליה שמטוב: מדובר בתוכניות רב-שנתיות ולא בפרויקט חד פעמי, ואני מקווה מאוד שחבר הכנסת גדעון סער ימשיך לסייע לוועדה גם בנושאים אלה וגם בכל הנושאים שבהם עוסקת הוועדה.

ליה שמטוב: אני מעבירה את רשות הדיבור לחבר הכנסת סער.

גדעון סער: תודה.

גדעון סער: גברתי היושבת ראש, אדוני ראש הממשלה, קודם כול אני רוצה להודות לך על הכינוס המיוחד הזה במהלך פגרת הכנסת.

גדעון סער: אני חושב שיש לזה חשיבות אדירה כי הוכח במשך השנה וחצי שהוועדה עוסקת בשני הפרויקטים האלה, יחד עם גורמי הממשלה, שישיבות המעקב שלנו היו קטליזטור חשוב לקדם ולוודא שהתוכניות יוצאות לפועל.

גדעון סער: אני לברך את כל מי שעוסק בנושא הזה במשרדי הממשלה השונים: משרד הרווחה, משרד הבריאות, משרד החינוך, את יועצת ראש הממשלה למעמד האישה, את מזכיר ראש הממשלה, את שר הרווחה, שזכינו ממנו לאוזן קשבת.

גדעון סער: אני רוצה גם להגיד מילה טובה לראש הממשלה – אי אפשר לחשוד בי שאני עושה את זה יותר מדי - מכיוון שבעניין זה קשה לי להניח שהתוכניות הללו היו יכולות לצאת לפועל אלמלא המעורבות שלו, לא רק ההשתתפות שלו בישיבת הוועדה בינואר 2007 - בסופו של דבר, ההשתתפות בישיבות הוועדה לקידום מעמד האישה הייתה גם דבר סמלי, כי זה לא היה בעבר - אבל היום אנחנו יכולים לומר גם שאנחנו מתחילים לראות דברים בשטח.

גדעון סער: הדבר הזה חשוב בצורה בלתי רגילה, כי התוכניות הללו נוגעות באופן ישיר בגורלם של אנשים, נוגעות בעיקר בגורלן של נשים.

גדעון סער: התרגשתי לקבל ערב יום העצמאות את מכתבה של הגברת צביה זליגמן, שנמצאת כאן, שמנהלת את היחידה באיכילוב שבה ביקרנו.

גדעון סער: היא כתבה על ההתקדמות שיש שם ועל היכולת לתת בשורה להרבה מאוד נפגעות ונפגעי תקיפה מינית, שבמשך תקופה מאוד ארוכה לא יכלו לקבל מענה מכיוון שלא היו תקציבים לכך, והם המתינו בתור.

גדעון סער: הנזקים שנגרמו לאותן נשים ולאותם קורבנות במהלך כל אותה תקופה הם נזקים נפשיים גדולים מאוד.

גדעון סער: אני חושב שחשוב למצות את התקציבים.

גדעון סער: אשמח לשמוע מה כבר בוצע מהתקציבים שהוקצו.

גדעון סער: אני גם רוצה לומר לראש הממשלה שחשוב מאוד להמשיך את התוכניות האלה ב-2009 וב-2010.

גדעון סער: יצאנו לדרך בפרויקט של שנתיים, הממשלה תקצבה אותו.

גדעון סער: מעט מאוד מהסכומים יצאו ב-2007 – אנחנו מדברים על מאות אלפי שקלים - הרוב יצא במהלך שנת התקציב הנוכחית.

גדעון סער: החשש, כפי שהובע על-ידי כל מי שעוסק בנושא, שאם לא יהיה ניצול של התקציבים הללו כל התשתיות שהממשלה, באמצעות זרועותיה, מקימה בימים האלה ילכו לטמיון, ומאוד חבל שכך יהיה.

גדעון סער: לכן אני חושב שהממשלה צריכה לקבל החלטות לגבי השנתיים הבאות.

גדעון סער: תוך מספר ימים בוודאי הממשלה תיכנס לדיוני תקציב 2009, ואני חושב שחשוב לתת את הדעת על זה.

גדעון סער: אני רוצה לומר כמה מילים אחרונות על הוועדה עצמה.

גדעון סער: גברתי היושבת ראש, קודם כול קיבלתי את סדר היום לתקופה הקרובה, כנראה החלטת שאסור שיהיה לנו זמן לאף ועדה אחרת.

גדעון סער: קיבלנו סדר יום מראש לעשר ישיבות.

גדעון סער: בנושא הזה היה שיתוף פעולה בין הוועדה לבין הממשלה, שיתוף פעולה מאוד יוצא דופן, לא על פני השטח.

גדעון סער: נכנסנו פה לפרטי פרטים של ביצוע, ובזה נתנו גם כוח לממשלה ולנוגעים בדבר להריץ את הדבר קדימה.

גדעון סער: חשוב לקבוע מועד נוסף של דיון בוועדה עם שר הרווחה ועם גורמים אחרים, כפי שתראי לנכון, כדי לראות שהדברים ממשיכים להתבצע.

גדעון סער: שוב תודה לך על הכינוס הזה היום.

ליה שמטוב: תודה רבה, חבר הכנסת גדעון סער.

ליה שמטוב: כמו שאמרתי בתחילת הדיון, הדיון היום מחולק לשני נושאים.

ליה שמטוב: בנושא הטיפול בנפגעות תקיפה מינית הטיפול היה מצומצם, ונשים נאלצו להמתין בתור זמן רב כדי לקבל טיפול, משום חוסר כוח אדם, תקציבים, חוסר שירותים.

ליה שמטוב: היום אנחנו רואים את התוכנית שמשדרגת במאה אחוז את מערך הטיפול בנפגעות.

ליה שמטוב: הנושא השני הוא טיפול בזנות בישראל.

ליה שמטוב: הנושא בלט בכך שבכלל לא היה טיפול ממסדי, וכעת אפשר לומר שזו פעם ראשונה בה המדינה לקחה אחריות על אוכלוסייה של נשים, הוקצו הרבה משאבים ותקציבים ומדינת ישראל נכנסה לרשימת המדינות המתקדמות בעולם.

ליה שמטוב: חשוב לציין ששתי תוכניות אלו ניבנו בשיתוף פעולה של גורמים ממשלתיים ועמותות שונות העוסקות בתחום.

ליה שמטוב: בשמחה אני פונה שוב לראש הממשלה, שרואה את הנושא הזה כאחד הנושאים החשובים.

ליה שמטוב: כשהוא כיהן כשר הרווחה הוא הקדיש תשומת לב רבה לנושא.

ליה שמטוב: ברצוני לציין בהזדמנות זו שהדוגמה לשיתוף פעולה מלא עם הוועדה הוא שיתוף הפעולה עם מנהלת הרשות לקידום מעמד האישה במשרד ראש הממשלה, בכל הנושאים שעולים על סדר יום הוועדה.

ליה שמטוב: בבקשה, אדוני ראש הממשלה.

אהוד אולמרט: תודה רבה לך, גברתי היושבת ראש.

אהוד אולמרט: ראשית, זאת הזדמנות בשבילי – למרות שעשיתי את זה כבר בשיחה בינינו - לברך אותך.

אהוד אולמרט: אני חושב שהוועדה הזאת היא ועדה חשובה, היא ועדה חשובה במידה שאנחנו מוכנים, מעבר להגדרות הפורמאליות של סמכויות הוועדה, להפעיל את המנגנונים הציבוריים הממשלתיים כדי להשקיע בנושאים הללו את המשאבים, שייצרו מכניזמים חדשים לגמרי, דפוסים אחרים לגמרי לטיפול בבעיות הללו.

אהוד אולמרט: נמצאנו בפיגור דרמטי בנושא הזה.

אהוד אולמרט: בראש ובראשונה אני רוצה לאחל לך בהצלחה.

אהוד אולמרט: שמעתי מהיושב ראש הקודם, לא בנימה של תלונה, אבל תוך הדגשה, שסדר היום שאת מייעדת לפעולת הוועדה יכול להיות שישבש את סדר היום של עבודה בוועדות אחרות, בגלל ריבוי המשתתפים.

אהוד אולמרט: אני חושב שזה חשוב מאוד ואני מאחל לך בהצלחה.

אהוד אולמרט: אני רוצה גם להודות למרית דנון, מנהלת הרשות למעמד האישה במשרד ראש הממשלה, שנמצאת אתי בקשר קבוע ומתמיד.

אהוד אולמרט: לדעתי, היא הצליחה בשנתיים שהיא מופקדת על הנושא הזה להניח יסודות לטיפול בעוצמה אחרת, בהיקף אחר, בכמה סוגיות.

אהוד אולמרט: אנחנו עוד רחוקים מאוד מלמצות את הנושאים שצריך לטפל בהם בכל מה שקשור למעמד האישה, אבל שני הנושאים של הטרדות מיניות והתחלת הטיפול בנושא הזנות, זאת פריצת דרך שהיא ראויה עליה להערכה מיוחדת.

אהוד אולמרט: אני רוצה להשלים את הערות הפתיחה בביטויי הערכה ותודה גם ליושב ראש הקודם.

אהוד אולמרט: אני זוכר היטב את הישיבה שקיימנו בינואר 2007.

אהוד אולמרט: אולי זה לא יישמע יומרני אם אומר שהיה בישיבה הזו מימד של פריצת דרך במובן הזה שהיה חשוב שיהיה ברור לכל הגורמים שהנושא הזה, של מעמד האישה בכלל ושני הנושאים הספציפיים האלה, שהחלטנו להשקיע בהם משאבים מעל למה שהיה מקובל עד עכשיו, אכן עומדים בראש סדר העדיפות של הממשלה ושל ראש הממשלה, ושאנחנו מתייחסים לעניין הזה ברצינות.

אהוד אולמרט: זה לא אירוע חד-פעמי אלא זה חלק ממאמץ מתמשך, שאנחנו רוצים להשקיע בו.

אהוד אולמרט: אני רוצה להתייחס לנושאים שעומדים על סדר היום.

אהוד אולמרט: קודם כול, נושא נפגעות תקיפה מינית.

אהוד אולמרט: היו בעבר שלושה מרכזים לנפגעות תקיפה מינית, היום יש שישה מרכזים כאלה.

אהוד אולמרט: האם שישה מרכזים נותנים מענה ראוי בהיקף כלל-ארצי לכל המותקפות?

אהוד אולמרט: במידה שאני יכול לשפוט על פי הנתונים שמוזרמים אליי וגם על פי המעקב אחרי הדיווחים בתקשורת, נדמה לי שאנחנו עדיין במחסור.

אהוד אולמרט: נצטרך להגדיל את מספר המרכזים הללו, וזה יהיה חלק מהמאמץ שנקדיש לו זמן בתקופה הקרובה.

אהוד אולמרט: אין ספק ששישה מרכזים במקום שלושה זה הכפלה, זה גידול במאה אחוז, זה לא צעד קטן.

אהוד אולמרט: תמיד אפשר להגיד: כנגד הצרכים, מה זה?

אהוד אולמרט: אבל כנגד מה שהיה, היכולת במהלך של קצת יותר משנה לתת דחיפה, לדעתי זה מהלך מאוד משמעותי.

אהוד אולמרט: אני לא יכול שלא להודות ולהעריך את השותפות עם משרד הרווחה, שגם בתוקף האחריות המיניסטריאלית שלו וגם בגלל העניין שיש לשר, למנכ"ל ולפקידות הבכירה, מאוד סייע.

אהוד אולמרט: התוצאה המעשית מהגדלת מספר המרכזים היא זה הקטנת זמן ההמתנה לטיפול.

אהוד אולמרט: זה הדבר המשמעותי ביותר.

אהוד אולמרט: אנחנו יודעים כמה זה חשוב.

אהוד אולמרט: אחת הבעיות הקשות ביותר לנפגעות תקיפה מינית היא היכולת לעבור את המאמץ, המשקל הנפשי, שכרוך בהגשת תלונה ובהסכמה להיחשף לתהליך הטיפול.

אהוד אולמרט: זה נראה כאילו מובן מאליו.

אהוד אולמרט: הרבה פעמים אנחנו שואלים: זה קרה לפני שלושה חודשים או ארבע שנים, וכל הזמן הזה זה לא עניין אותך או שזה לא היה מספיק חשוב לך?

אהוד אולמרט: למה לא התלוננת?

אהוד אולמרט: אנחנו לא מבינים מספיק – אלה שאינם חיים הדינאמיקה היומיומית של הטיפול התרפויטי בנפגעות – מה העוצמה של הפחדים, של החששות, של העכבות שיש לנפגעות עד שהן מסוגלות לעשות את הצעד הזה וללכת להתלונן.

אהוד אולמרט: יש הרבה מקרים ואנחנו מנסים לסייע, שנשים שנפגעו מיד מרימות טלפון ומגיעות למרכזי הטיפול.

אהוד אולמרט: ככל שיהיו מרכזים רבים יותר לטיפול זמן ההמתנה מרגע הגשת התלונה ועד לרגע שבו אפשר להתחיל לפתוח את המבוך הפתלתל, המורכב והמסובך הזה מבחינה רגשית, כדי לסייע לנזקקות, הזמן הזה יתקצר.

אהוד אולמרט: לפעמים זמן ההמתנה קריטי, משום שהוא גורם להגדלת ההיסוס ולפעמים גורם לוויתור על האפשרות להגיע למפגש המכריע הזה, שלפעמים יכול לשנות חיים של נפגעות.

אהוד אולמרט: אנחנו קוראים על זה הרבה מאמרים, יש היום הרבה יותר פתיחות, יותר נכונות לדבר.

אהוד אולמרט: זה חלק מהאווירה שאנחנו מנסים ליצור.

אהוד אולמרט: אנחנו מנסים לסייע לאנשים להרגיש יותר חופשי להתלונן ולדבר על זה.

אהוד אולמרט: אנחנו יודעים שיש נשים שסוחבות אתן את המצוקות ואת הצלקות של פגיעה נפשית כתוצאה מהטרדה מינית, שמעיבות על כל חייהן.

אהוד אולמרט: כל החיים משתנים, כל החיים נעשים אחרים לגמרי כתוצאה מן העובדה הזו.

אהוד אולמרט: עשינו מהלך, אנחנו בתחילת דרך, אני מתחייב בפניכם בשם הממשלה שנמשיך בכל הכוח.

אהוד אולמרט: בעניין הזה לא יכולה להיות נציגות יותר מרשימה, יותר יעילה ויותר משכנעת מהפעילות שעושה מרית דנון, מנהלת הרשות למעמד האישה במשרד ראש הממשלה.

אהוד אולמרט: הנושא השני, שהוא נושא שובר לב, וזה מעגלי הזנות.

אהוד אולמרט: בהטרדה מינית אנחנו בדרך כלל מדברים על אלמנט תוקפן, שלפעמים הוא חולני, לפעמים הוא חי בנורמות שבהן הפעלת אלימות כלפי אישה הוא דבר מקובל, אפשר לחיות איתו.

אהוד אולמרט: כלומר, במושגים של עצמו הוא לא מרגיש שהוא אלים, הוא רק חי לפי נורמות שמותר לגעת, להציק קצת ולעשות כל מיני דברים.

אהוד אולמרט: פעם הנורמות היו אחרות, ולא כל אחד ידע להסתגל לשינוי שחל בעניין הזה בנורמות של החברה.

אהוד אולמרט: בעניין של זנות אנחנו מדברים על תעשייה, שהיא מעגל מאוד נרחב, מאוד מורכב, מאוד מסובך, והרבה יותר קשה להתמודדות משום שבמקום שבו מתגלגל הרבה כסף הרבה יותר קשה להשתלט על התהליכים ולבלום אותם.

אהוד אולמרט: דרך אגב, יש אינטראקציה בין שני המעגלים האלה, המעגל של הטרדה מינית ומעגל הזנות.

אהוד אולמרט: אנחנו מכירים הרבה מאוד מקרים מהספרות המקצועית של נשים, נערות, שנוצלו מינית בגיל צעיר בהפעלת אלימות של קרובי משפחה, של הורים, של אחים, של שכנים, והתוצאה הנפשית של התהליך הזה הייתה היגררות למעגל הזנות, או המונח שנוהגים להשתמש בו היום: סחר בנשים.

אהוד אולמרט: העניין של מעגל הזנות הוא חלק ממה שאנחנו קוראים לו סחר בנשים.

אהוד אולמרט: אנחנו גם יודעים שזה מתנהל לא רק עם נשים ישראליות, אלא שאנחנו יבואן די גדול של נשים שמיועדות לסחר במדינת ישראל, כי יש לעניין הזה ביקוש, וכשיש ביקוש וכשיש אמצעים, אז קשה יותר להתמודד עם התופעה הזאת.

אהוד אולמרט: אני רוצה להזכיר שבעבר דיברנו על הקצאה של 30 מיליון שקלים.

אהוד אולמרט: יכול להיות שמישהו יבוא בטענה ויגיד: הקטנתם את זה בעשרה מיליון.

אהוד אולמרט: אבל אני חושב שעשינו מהלך דרמטי, בעל חשיבות גדולה מאוד.

אהוד אולמרט: הקטנו את ההקצאה ב-2008 ל-20 מיליון, אבל לעומת זה הכנסנו אותה לבסיס התקציב.

אהוד אולמרט: לכן, מה שהיה הקצאה חד-פעמית של 30 מיליון הופך להיות הקצאה רב-שנתית, שנותנת לגופים המקצועיים קודם כול אפשרות להיערך.

אהוד אולמרט: בי"ת, אנחנו יודעים שכשאלמנט מסוים מופיע באופן קבוע בתקציב אז יש אפשרות לפעמים גם להרחיב אותו, להגדיל את הבסיס, ועל-ידי כך להיכנס לתוכניות רב-שנתיות, שהמשמעות שלהן בנושאים האלה היא קריטית.

אהוד אולמרט: השתדלתי לעקוב בשנה וחצי האחרונה אחרי הפעילויות שנעשו.

אהוד אולמרט: ביקרתי במרכזים וראיתי את העבודה.

אהוד אולמרט: נפגשתי גם עם חלק מהאוכלוסייה המטופלת בחיפה.

אהוד אולמרט: אני רואה פה פרצופים שאני מזהה, שנפגשתי אתם במהלך השנה וחצי האחרונה.

אהוד אולמרט: הנושא חשוב.

אהוד אולמרט: אני יודע שיכול להיות שמישהו תוהה: מה, ראש הממשלה בימים האלה עסוק בנושא הזה.

אהוד אולמרט: בשום פנים ואופן לא הייתי מוכן לוותר על הישיבה הזאת, כמו שלא הייתי מוכן לוותר על הישיבה שהזמין אותי אליה בזמנו חבר הכנסת גדעון סער ואמר לי: אתה עושה היסטוריה.

אהוד אולמרט: זו פעם ראשונה שראש ממשלה בא לישיבה מהסוג הזה.

אהוד אולמרט: אמרתי שהחשיבות של הנושאים לא נמדדת על-פי הצהרות, שהן אולי טובות רק לתשלום מס שפתיים, אלא על-פי היכולת להתמיד באופן שיטתי בטיפול ולתת גיבוי לגופים המקצועיים.

אהוד אולמרט: באתי לכן, בין היתר, כדי לתת גיבוי גם לוועדה, שמהווה נקודת מוקד שאליה מתכנסים כל הגורמים המקצועיים, וגם לגופים הממשלתיים ולעמותות הציבוריות ועמותות המתנדבים, שעושות בנושאים האלה עבודה בעלת חשיבות עצומה.

אהוד אולמרט: אני אומר מראש שיש אפשרות להעלות טענות, ובוודאי יעלו טענות, שלא תמיד הדברים מתנהלים בקצב הראוי ולפעמים דברים מתעכבים.

אהוד אולמרט: זה נכון.

אהוד אולמרט: אנחנו צריכים להתגבר לא אחת על ביורוקרטיות מסוגים שונים, וגם על דפוסי פעילות וחשיבה שהשתרשו במשך הרבה מאוד שנים, ולא בקלות אנחנו מצליחים לשנות אותם.

אהוד אולמרט: אחת המצוקות שקיימות היום בכלל במה שנקרא בעיית המשילות במדינת ישראל זה שברגע שמנסים לשנות תהליכים ביורוקרטים מיד עולה הטענה: מה האג'דה הלא עניינית שמסתתרת מאחורי הרצון לשנות.

אהוד אולמרט: אם אתה לא משנה אתה מואשם בכך שאתה נותן יד לביורוקרטיה, שהיא יותר חזקה לפעמים מהרצון לעשות שינויים.

אהוד אולמרט: אני אומר מראש שאני מתנצל על העיכובים, במידה שהם קיימים.

אהוד אולמרט: נעשה מאמץ, ונמשיך לעשות מאמץ, כדי להתגבר על הביורוקרטיה שמעיבה מדי פעם על הקצב הראוי של ההתפתחות.

אהוד אולמרט: מעבר לשתי הבעיות האלה, שהם עילת הדיון של היום והדיווח על ההתקדמות בהן, אני לא יכול להתעלם מהעובדה שהנשים במדינה שלנו הן 51% מהאוכלוסייה.

אהוד אולמרט: אין ביטוי שממצה בצורה ראויה את הפוטנציאל של משקלן של הנשים באוכלוסייה בתחומי החיים השונים שלנו.

אהוד אולמרט: אני חושב שהוויתור על ההון האנושי של חלק כל כך חשוב באוכלוסיה זה פגיעה בפוטנציאל שיפור איכות החיים במדינה, וזה דבר שאנחנו לא יכולים להרשות לעצמנו.

אהוד אולמרט: כמובן, יש אוכלוסיות ספציפיות שבהן הבעיה הזאת קשה במיוחד.

אהוד אולמרט: אנחנו יודעים, למשל, שבאוכלוסייה הערבית רק 17.8% מכלל האוכלוסייה משתתפות בכוח העבודה.

אהוד אולמרט: זה דבר בלתי סביר.

אהוד אולמרט: אין פתרון קל.

אהוד אולמרט: אנחנו מכירים את האילוצים המיוחדים, את הרגישויות, את המורשת התרבותית והחברתית של האוכלוסייה הזאת ואת המשקולות שזה מעמיס על אלה שרוצות לפרוץ מסגרות ולחיות באורח חיים אחר, שכולל גם אפשרות של עבודה.

אהוד אולמרט: נצטרך לשים דגש מיוחד בנושא הזה.

אהוד אולמרט: אני רוצה לומר את זה גם כל הנשים החרדיות, למרות שהמשקל שלהן בכוח העבודה הוא גבוה יותר מ-17.8% והוא הולך וגדל.

אהוד אולמרט: פה יש התקדמות, בין היתר גם בגלל מאמצים שעשינו.

אהוד אולמרט: יושבות פה החברות הטובות שלי מעיריית ירושלים, שעבדתי אתן בנושאים האלה, גם היועצת למעמד האישה, הגברת רוזנפלד, וגם ציפי, שעבדה אתי באגף החברה.

אהוד אולמרט: גם במערכת החינוך אז ניסינו לשפר את המצב בתחום של יצירת נגישות לפוטנציאל לעבודה לנשים חרדיות דרך הכנסת כל מיני אלמנטים למערכת החינוך, שלא היו מקובלים בעבר ושהפכו היום להיות מרכיב כמעט הכרחי, גם במערכת החינוך החרדית, בכל מה שקשור בשימוש במחשבים והפוטנציאל שזה יוצר לעבודה.

אהוד אולמרט: אנחנו צריכים להתגבר על החסמים שמונעים יציאת נשים לעבודה בהיקף שהוא קודם כול חיוני לאיכות החיים של המשפחות הללו.

אהוד אולמרט: אנחנו מדברים במיוחד בשני המגזרים האלה של האוכלוסייה: מגזר הנשים החרדיות ומגזר הנשים הלא יהודיות.

אהוד אולמרט: אלה מגזרים של משפחות מאוד רחבות, עם מספר גדול מאוד של תלויים, וכתוצאה מכך גם עם צרכים כלכליים הרבה יותר גדולים.

אהוד אולמרט: החסמים הללו משפיעים על יכולת המשפחות הללו לקיים אורח חיים עם איכות מינימאלית.

אהוד אולמרט: אנחנו צריכים להתגבר על החסמים הללו ולראות איך אנחנו הופכים מקומות עבודה שהם אטרקטיביים פוטנציאלית לנשים עובדות למקומות ידידותיים לנשים עובדות.

אהוד אולמרט: זה לא דבר פשוט, זה דבר שמחייב חינוך של המערכת כולה; זה מחייב הרבה מאוד הסתגלות והתאמה לדפוסי התנהלות ודפוסי התנהגות שהופכים את המקום הזה למקום שמקבל נשים, ואיננו מרתיע אותן או דוחה אותן בגלל אורח החיים ודפוסי ההתנהלות וההתנהגות שהן מביאות אתן והם כשלעצמם יכולים ליצור קושי לא מועט בכל מה שקשור להסתגלות הזאת.

אהוד אולמרט: שילוב נשים בעבודה, בהיקף שהוא גבוה לאין ערוך ממה שהיה מקובל, הוא אחד מהיעדים שהגדרתי גם לרשות למעמד האישה, בהנהלתה של מרית דנון.

אהוד אולמרט: אם בעתיד תרצו שנקיים על זה דיון בהשתתפותי ונדון גם בתוכניות ספציפיות וגם באמצעים שאנחנו נוקטים ובמשאבים שנקצה לעניין - אני כמובן אעמוד לרשותכם, ואשתדל לעמוד בסטנדרטים הלא קלים של תעסוקה, שהגברת ליה שמטוב, בתור יושבת ראש חדשה של הוועדה, החליטה להגדיר לוועדה ולחבריה.

אהוד אולמרט: תודה רבה לכם.

ליה שמטוב: תודה רבה, אדוני ראש הממשלה.

ליה שמטוב: כעת הוועדה מבקשת לקבל דיווח ממשרד הרווחה על אופן ביצוע התוכניות, התקדמותן ויישומן בשטח.

ליה שמטוב: מנכ"ל משרד הרווחה, מר נחום איצקוביץ, בבקשה.

נחום איצקוביץ: בוקר טוב, אדוני ראש הממשלה, גברתי יושבת הראש, חברי הכנסת וכל הנוכחים.

נחום איצקוביץ: אין כל ספק ששתי התופעות החברתיות, שהטבת, אדוני ראש הממשלה, לתאר ולנתח הן מורכבות.

נחום איצקוביץ: אלה לא תופעות שהתחילו אתמול, אבל גם התוכניות שנדווח לכם על ההתקדמות בהן הן עדיין לא סוף פסוק מבחינת הצרכים והיכולות.

נחום איצקוביץ: הפערים, כפי שאמרת בעצמך, הם כאלה שאנחנו צריכים עדיין לגשר עליהם.

נחום איצקוביץ: יחד עם זאת אי-אפשר שלא לומר שהמשרד, והשר הרצוג אישית, התגייסו, לא מעט בהשפעת הוועדה – גדעון סער שבשעתו כיוון את העבודה כאן, ראש הממשלה ומרית, שנשפה בעורפנו עם הצוות המקצועי – כל זה הביא אותנו למצב שאנחנו יכולים לדווח לוועדה המכובדת על העשייה שבה אנחנו מצויים.

נחום איצקוביץ: אנחנו בונים כרגע תשתיות.

נחום איצקוביץ: בניית התשתיות לוקחת זמן כי היא פרושה ברחבי הארץ וגם תלויה לא מעט בהתארגנות המקומית של הרשויות המקומיות והעמותות, אם כי הן עושות את זה בצורה טובה.

נחום איצקוביץ: אנחנו באים לתת מענה ופיתוח תשתיות לשני דברים.

נחום איצקוביץ: אחד מהם זה זמן המתנה, אבל לא פחות זה רצף השירותים, אדוני ראש הממשלה.

נחום איצקוביץ: רצף השירותים במעבר בין שני מעגלי הטיפול שאנחנו עוסקים בהם, אם זה מעגל הזנות, שבו אנחנו מתייחסים במיוחד לתופעות הקשות ברחוב, שהן גם מזעזעות בחלקן.

נחום איצקוביץ: המעגל השני הוא של נפגעות תקיפה מינית, שלא יכול להסתפק אך ורק במרכזים ואנחנו חייבים לפתח כלים נוספים.

נחום איצקוביץ: אני יכול לבשר לכם כאן

נחום איצקוביץ: שברצף השירותים בנושא נפגעות תקיפה מינית המכרז לחלופת אישפוז – דבר חשוב ממדרגה ראשונה - יצא לדרך.

נחום איצקוביץ: 22 במאי הוא המועד האחרון להגשת מכרזים לביצוע.

נחום איצקוביץ: בסך הכול, המשרד נערך כמיטב יכולתו, עם כל הביורוקרטיה הממשלתית, שקיימת, לצאת לדרך ולייצר תשתיות, שירות מלא, לקצר את זמן ההמתנה, ולא פחות, לייצר את רצף השירותים.

נחום איצקוביץ: אסתפק בזה.

נחום איצקוביץ: אני רק רוצה לומר לך, אדוני ראש הממשלה, שבלי הגיבוי שלך ושל משרדך ספק אם היינו מגיעים עד כאן.

נחום איצקוביץ: מאוד חשוב שבתוכניות הרב-שנתיות, גם של המשרד וגם של משרדים אחרים, תהיה בבסיס התקציב חשיבה ארוכת טווח, מבוססת, כי בתוכניות קצרות טווח לא נגזור את ההצלחות שאנחנו מצפים לקבל.

אהוד אולמרט: אני מתנצל, נקבע זמן לשהותי בוועדה, שבינתיים עוד לא מיציתי אותו.

אהוד אולמרט: יש לי התחייבות שאני לא יכול לשנות.

מרית דנון: אני רוצה לשתף אתכם בתחושה אישית שלי.

מרית דנון: בשבילי הישיבה היום היא רגע מאוד מרגש.

מרית דנון: אני רואה פה את הפנים המוכרות שהשתתפו בישיבה ב-1.1.2007, ואני זוכרת את ההתגודדות שלנו מחוץ לדלת הוועדה לאחר שראש הממשלה הודיע פה על הקצאת התקציבים.

מרית דנון: כמה היינו נרגשות וכמה שזה נשמע חלום שלא יתממש.

מרית דנון: הגענו לכאן, התוכניות יצאו לדרך, הבטחות ראש הממשלה מומשו, הכספים הגיעו ונכנסו לבסיס התקציב, ואני מקווה שמידי שנה יוקצו 20 מיליון שקלים לשתי התוכניות האלה.

מרית דנון: בהזדמנות זו אני רוצה להודות ליושב ראש הוועדה הקודם, חבר הכנסת גדעון סער, שהעלה על סדר יומה של הוועדה את שני הנושאים האלה והניע את התהליך.

מרית דנון: הוא לא רק הניע, אני תמיד אומרת שהוא היה החרב המתהפכת מעל צווארינו.

מרית דנון: הדיווחים התקופתיים מאוד המריצו את כולנו.

מרית דנון: תודה לראש הממשלה שהציב את שתי התוכניות על סדר יומה של הממשלה.

מרית דנון: כאשר שתי תוכנית כאלה נמצאות בתוך משרד ראש הממשלה זאת אמירה, במיוחד הנושא של נשים בזנות.

מרית דנון: אנחנו היום מחפשות מדינות אחרות שיש בהן תוכניות ממשלתיות להוצאת נשים ממעגל הזנות, ואנחנו לא מוצאות את זה הרבה.

מרית דנון: במדינות רבות אחרות ארגונים לא ממשלתיים עוסקים בזה, ואני שמחה שבמדינת ישראל הממשלה לקחה על עצמה את הנושא הזה, ומשרד ראש הממשלה בראש.

מרית דנון: אני רוצה לומר תודה לחברות הצוות הבין-משרדי, למשרדי הממשלה שמעורבים בנושא, לעמותות ולארגונים הלא ממשלתיים, לאנשי תל אביב וחיפה והערים האחרות שבהן התוכניות יוצאות לדרך.

מרית דנון: הדרך לא קלה.

מרית דנון: כל יום שני וחמישי יוצאת איזו עז ביורוקרטית שאנחנו צריכים להתמודד אתה, וזה הדבר הכי קשה.

מרית דנון: אבל אני מאוד שמחה באופן אישי להיות מעורבת בתוכניות האלה, כי מאחורי המספרים והסטטיסטיקות האלה יש בני אדם.

מרית דנון: אני מרבה להיפגש גם עם נשים במעגל הזנות וגם עם נפגעות תקיפה מינית.

מרית דנון: כל אישה כזאת היא עולם ומלואו, וזכינו שאנחנו יכולים לסייע ולאפשר לנשים כאלה חיים טובים יותר, לחזור למעגל של חיים נורמטיביים.

מרית דנון: תודה רבה.

ליה שמטוב: תודה רבה לגברת מרית דנון, מנהלת הרשות לקידום מעמד האישה, שהיא שותפה נאמנה לכל המהלכים ולכל הנושאים שעולים בוועדה.

ליה שמטוב: אני מעבירה את רשות הדיבור למשנה למנכ"ל משרד הרווחה, מר מנחם וגשל.

ליה שמטוב: בבקשה.

מנחם וגשל: אדוני ראש הממשלה, גברתי היושבת ראש, חברי הכנסת, חבריי לעבודה, אני לא רוצה לדבר על התופעה, כי דובר עליה, אני רוצה לדבר על התוכנית.

מנחם וגשל: היגוי התוכנית נעשה בוועדה בין-משרדית, תוך היוועצות בין-ארגונית, בראשותה של מרית דנון.

מנחם וגשל: אני חושב שכאן זה המקום לומר תודה למרית על זה שהיא הובילה את העניין הזה גם בחן וגם בשכל.

מנחם וגשל: אני חושב שזה נתן את האפשרות לכולם לבוא לידי ביטוי בתוך התוכנית.

מנחם וגשל: התוכנית שתוצג היום בנויה על בסיס התפיסה שמובילה את הצגת התוכניות במשרד הרווחה, עם מדדי תשומות, תפוקות ותוצאות, כשיש אבני דרך שמובילות.

מנחם וגשל: תוכלו לראות את התנהלות התוכנית, ותוכלו גם לראות שהתוכנית מגיעה להבשלה מלאה בסוף שנת 2008.

מנחם וגשל: זה אומר שמשנת 2009 היא כבר עובד בהבשלה מלאה.

מנחם וגשל: כמו שאמר ראש הממשלה, התוכנית בנויה על בסיס תקציב של 20 מיליון שקל, כזה מחולק בערך עשרה מיליון שקלים לכל אחת מהתוכניות.

מנחם וגשל: אני מזכיר לעצמנו שיש עוד עשרה מיליון שקלים שניתנו בפעם הראשונה, והם ניתנו רק לנושאים חד-פעמיים שקשורים בכל נושא התשתיות.

מנחם וגשל: מונח לפניכם נייר שיש בו פירוט והוא עוקב אחרי המצגת שתוצג, כך שכל אחד יוכל לעיין ולראות את פירוט הדברים שייאמרו.

מנחם וגשל: הצגת התוכנית לנפגעות תקיפה מינית תיעשה על-ידי עדה פליאל טרוסמן והצגת התוכנית למזעור נזקים והוצאת נשים ממעגל הזנות על-ידי ציפי נחשון גליק.

מנחם וגשל: משרדי הממשלה ששותפים לתוכנית הזאת יקבלו את המקום שלהם ואת הביטוי שלהם במהלך הצגת התוכניות.

מנחם וגשל: תודה רבה.

ליה שמטוב: תודה רבה למר מנחם וגשל, המשנה למנכ"ל משרד הרווחה.

ליה שמטוב: יכול להיות שראש הממשלה לא יוכל להישאר עד סוף הישיבה, אז אני מבקשת מחבר הכנסת גדעון סער להוסיף משהו לגבי החקיקה.

גדעון סער: ביקשתי להוסיף נקודה אחת, אדוני ראש הממשלה, שאני חושבת שנדרשת בה התערבותך.

גדעון סער: הכנסת הזאת חוקקה חוק שנכנס לתוקף לפני כמה חודשים.

גדעון סער: זה אחד החוקים המתקדמים בעולם, שיזמה חברת הכנסת עמירה דותן, ולפיו בכל חוק שיש לו השלכה על השוויון בין המינים תהיה חוות דעת.

גדעון סער: חוות הדעת תימסר על-ידי הרשות לקידום מעמד האישה.

אהוד אולמרט: חוות דעת על מה?

גדעון סער: על ההשלכות על השוויון בין המינים.

גדעון סער: למשל, ההשלכות על השתלבות נשים בשוק העבודה על-ידי מהלך כזה או אחר.

גדעון סער: זה נושא שבמדינות אירופאיות מסוימות קיים מתוקף הנחיות מנהליות, בחלקן מתוקף חוקים.

גדעון סער: המלאכה הזאת הוטלה על הרשות למעמד האישה, שצריכה תקנים, לדעתנו לא רבים, של כלכלנים או מישהו שיעשה את העבודה הזאת.

גדעון סער: למיטב ידיעתי הדבר הזה לא בוצע עד היום, וכתוצאה מזה הדבר הזה לא קורה בהליכי החקיקה ולמעשה החוק לא מיושם.

גדעון סער: לדעתי, זה נושא פעוט, גם תקציבית, אבל מאוד חשוב שיבוצע.

גדעון סער: זה דבר שבכל פורום בין-לאומי שעוסק בדברים האלה מתגאים בו, בצדק.

גדעון סער: מאחר שהדבר הזה לא נפתר כבר כמה חודשים, אני חושב שהתערבות שלך יכולה לפתור אותו.

מרית דנון: לתקן אחד אנחנו כבר יוצאים למכרז, ושניים נוספים בתקציב 2009.

ליה שמטוב: תודה.

ליה שמטוב: נעבור כעת לסקירה של הגברת עדה פליאל טרוסמן, סגנית מנהלת השירות לטיפול בנשים ונערות במשרד הרווחה.

ליה שמטוב: בבקשה.

עדה פליאל טרוסמן: תודה רבה.

עדה פליאל טרוסמן: אדוני ראש הממשלה, חברי הוועדה, חבריי וחברותיי לעשייה, הרציונאל להקמת התוכנית לטיפול בנפגעות תקיפה מינית הוא להוריד את משך ההמתנה, ליצור רצף שירותים לנפגעות, והנדבך השלישי המשמעותי מאוד הוא טיפול יסודי, מעמיק וארוך טווח, ייחודי ומקצועי בנפגעות תקיפה מינית.

עדה פליאל טרוסמן: לשם כך בנינו את התוכנית, מה גם שהשירותים שסופקו עד כה לנפגעות תקיפה מינית היו בחסר גדול.

עדה פליאל טרוסמן: כפי שנאמר על-ידי ראש הממשלה ועל-ידי חבריי, התוכנית כוללת שישה מרכזים רב תחומיים אזוריים לטיפול בנפגעות תקיפה מינית - שדרוג של שלושה קיימים והקמת שלושה חדשים.

עדה פליאל טרוסמן: המערך הייחודי, שלא היה קיים עד כה במדינה ועד כמה שאנחנו יודעים לא קיים גם במדינות אחרות, זה חלופת אשפוז לנפגעות תקיפה מינית, שהיא לא במסגרת של בית חולים.

עדה פליאל טרוסמן: כמובן, גם הכשרות והשתלמויות לעובדי ציבור.

גדעון סער: איפה עומד נושא החלופה?

נחום איצקוביץ: 22 במאי הוא תאריך אחרון להגשת מכרזים.

עדה פליאל טרוסמן: הוצאנו מכרז ואנחנו מחכים לפניות.

עדה פליאל טרוסמן: אתם יכולים לראות פרטים רבים יותר בניירות המצורפים.

עדה פליאל טרוסמן: שלושת המרכזים שאנחנו בתהליכי שדרוג שלהם הם המרכז בראשון לציון, בחיפה ובתל אביב.

עדה פליאל טרוסמן: שלוש המנהלות של המרכזים האלה נמצאות פה.

עדה פליאל טרוסמן: שני המרכזים, בראשון לציון ובחיפה, הם על סף השדרוג המלא, והם יתחילו לפעול במלוא ההיקף בתחילת החודש הבא.

עדה פליאל טרוסמן: במשך הזמן, כבר מתחילת השנה, פועלות שם קבוצות טיפוליות לנפגעות.

עדה פליאל טרוסמן: עד סוף השנה נגיע לטיפול פרטני וקבוצתי ב-110 נפגעות מינית.

עדה פליאל טרוסמן: לגבי תוצאות מצופות לנפגעות, מאחר והזמן קצר לא אכנס לזה.

עדה פליאל טרוסמן: שימו לב לכך בדפים המצורפים.

עדה פליאל טרוסמן: שני המרכזים הראשונים, בחיפה וראשון לציון, פועלים כמעט במלוא היקפם.

עדה פליאל טרוסמן: המרכז באיכילוב בתל אביב יפעל במלוא ההיקף שלו ב-1.10.2008.

עדה פליאל טרוסמן: בינתיים ניבנות תשתיות, יש הצטיידות ואיוש כל הצוות.

עדה פליאל טרוסמן: שלושת המרכזים החדשים הם בירושלים, באר שבע ונצרת.

עדה פליאל טרוסמן: המנהלות החדשות שלהם נמצאות כבר פה.

עדה פליאל טרוסמן: מנהלי האגפים לשירותים חברתיים, שדרכם אנחנו מפעילים את המרכזים החדשים, גם כן נמצאים פה בחלקם.

עדה פליאל טרוסמן: אתמול בערב נחתם חוזה על המבנה של המרכז בירושלים.

עדה פליאל טרוסמן: יש כבר מנהלת שבוחרת צוות ועד סוף השנה תטופלנה שם עד 40 נפגעות תקיפה מינית.

עדה פליאל טרוסמן: נמצאים פה גם המנהלת של המרכז בבאר שבע וחלק מהאנשים שעובדים שם.

עדה פליאל טרוסמן: בבאר שבע יצרנו מודל ייחודי.

עדה פליאל טרוסמן: חברנו לעמותת "יחדיו", עם הרשות המקומית ובית החולים המקומי.

עדה פליאל טרוסמן: עמותת "יחדיו" כבר מפעילה מרכז לטיפול בילדים נפגעי תקיפה מינית ונשים נפגעות תקיפה מינית בעבר בבאר שבע, ואנחנו חברנו אליהם.

עדה פליאל טרוסמן: התוכנית בבאר שבע תקיף את כל אזור הדרום, כולל נפגעות בדואיות, ויהיו סניפים ברחבי הדרום.

עדה פליאל טרוסמן: נמצאת פה מנהלת המרכז בנצרת, חולוד.

עדה פליאל טרוסמן: יש לנו מבנה נפרד מאוד יפה בבית החולים במקום.

עדה פליאל טרוסמן: התוכנית תעבוד באמצעות הרשות המקומית, משרד הבריאות ובית החולים במקום, ותתחיל לפעול במלוא ההיקף בדצמבר.

עדה פליאל טרוסמן: אני חושבת שכבר אין לי מה להוסיף על חלופת האשפוז.

עדה פליאל טרוסמן: היא תצא לדרך ב-1.7.

עדה פליאל טרוסמן: טיפול בילדים במערכת החינוך – אתם רואים את הדברים בשקף ובנייר שלפניכם, וכמובן שיש לנו הכשרות והשתלמויות לעובדים סוציאליים במערכת הבריאות, הרווחה והחינוך.

עדה פליאל טרוסמן: תודה רבה.

ליה שמטוב: תודה רבה לגברת עדה פליאל טרוסמן.

ליה שמטוב: נאפשר עכשיו לחברי הכנסת ולגורמים שונים להתייחס לנושא.

ליה שמטוב: חברת הכנסת זהבה גלאון, בבקשה.

זהבה גלאון: תודה רבה, גברתי.

זהבה גלאון: אני רוצה להודות לראש הממשלה, שהגיע לדיון ולקח על עצמו לקדם את הנושא של הטיפול בנפגעי תקיפה מינית ונשים במעגל הזנות.

זהבה גלאון: אני רוצה להודות ליושב ראש הוועדה הקודם, גדעון סער, שהציף את הנושא, וכמובן ליושבת ראש הוועדה, חברת הכנסת שמטוב, על המעקב.

זהבה גלאון: אין ספק שהקצאה תקציבית היא חלק חשוב ונדבך מרכזי במאבק בנושאים האלה.

זהבה גלאון: אני לשים דגש על נושא אחד, וזה הנושא של מעגל הנשים בזנות.

זהבה גלאון: ברשותך, גברתי היושבת ראש, אני רוצה לפתוח בסיפור קטן, שהייתי עדה לו לפני כמה שבועות.

זהבה גלאון: עשיתי סיור במתחם התחנה המרכזית, יחד עם המתנדבות והעובדות במרפאת לוינסקי, שעושות עבודה מדהימה בנושא של נשים בזנות.

זהבה גלאון: אני רוצה לדבר על מה שראו עיניי במה שאני מכנה "מדינה בתוך מדינה".

זהבה גלאון: קשה להאמין שבמדינת ישראל, ברחוב פין, מתקיים מתחם, בניין ענק, שנמצאות בו נשים ונערות בכל הגילאים, נרקומניות בעיקר, נשים שעוסקות בזנות, שמקבלות קליינטים תמורת 15 שקלים.

זהבה גלאון: הנשים האלה מסתובבות ברחוב, מתנדנדות.

זהבה גלאון: הן בכלל לא מסוגלות לעמוד על הרגליים.

זהבה גלאון: הדבר המדהים זה שכל הזמן רואים לנגד העיניים נשים מתנדנדות, לא יציבות בעמידה שלהן.

זהבה גלאון: הכול ידוע וכולם יודעים.

זהבה גלאון: אני מאוד שמחה שאנחנו מדברים על זה שהוקצו 20 מיליון שקלים ושהתוכניות תפעלנה באופן מושלם בשנת 2009, אבל כל כך הרבה נשים במתחם הזה משוועות לעזרה, לשיקום.

זהבה גלאון: משוועות זה לא מילה, אי-אפשר בכלל לתאר באיזו סיטואציה הנשים האלה נמצאות.

אהוד אולמרט: הבעיה מוכרת.

אהוד אולמרט: כפי שאת יודעת, הייתה גם בעיה של מקלטים בתל אביב, שמבחינת החומרה שלה ותנאי החיים, בעיקר של מבקשי עבודה שהסתננו לארץ והתבצרו בתוך מקלטים בתנאים שאני לא חושב שיכולים להיות חמורים מהם מבחינה אנושית.

אהוד אולמרט: פתרנו את הבעיה הזאת; פינינו את המקלטים, נתנו אישורי עבודה לאנשים שהיו שם, פיזרנו אותם במקומות שבהם הם יכולים מועסקים.

אהוד אולמרט: לפחות במגזר הזה הבעיה נפתרה.

אהוד אולמרט: אני לא אומר את זה כמענה למה שאמרת, אני מנצל את ההזדמנות.

זהבה גלאון: ברור.

זהבה גלאון: אולי הייתי צריכה להבהיר שאני מדברת כרגע על נשים ישראליות בלבד.

זהבה גלאון: אני מדברת על נשים ישראליות שעוסקות בזנות, ואני רוצה לציין את זה כי בשנים האחרונות אני עוסקת הרבה מאוד בתופעת הסחר בנשים.

זהבה גלאון: אין ספק שמדינת ישראל הגיעה להישגים מאוד גדולים במאבק בסחר בנשים, כתוצאה משילוב של פעילות של הרבה מאוד גורמים, גורמים חוץ ממשלתיים, גורמים ממשלתיים, הכנסת וחקיקה ענפה.

זהבה גלאון: אחד הדברים שמטרידים אותי הוא שכל כך הסדרנו את המאבק בסחר בנשים ויצרנו כל מיני הסדרים משפטיים, החמרנו את הענישה והמשטרה הגבירה את האכיפה, אבל הדבר הזה יצר איזושהי הפרדה מלאכותית בין נשים זרות שמוברחות לארץ ועוסקות בזנות, לבין נשים ישראליות שעוסקות בזנות, שגם כך נמצאות בתחתית הסולם החברתי מכל הבחינות האפשריות.

זהבה גלאון: הדבר הזה הביא לכך שהנשים האלה מופקרות לגורלן.

זהבה גלאון: אולי צריך לשים בחזית הדיון את מה שאמר ראש הממשלה, בצדק, שנשים שמותקפות מינית - יש תוקף, יש אדם שתוקף אותן.

זהבה גלאון: אבל זנות היא אלימות מינית, זנות היא שיעבוד, והיא לא הבעיה הפרטית של אותן נשים.

זהבה גלאון: זנות ישראלית נוצרת כתוצאה מקונסטלציה חברתית, שכל כך הרבה גורמים מאפשרים אותה.

זהבה גלאון: כמובן, יש צורך בשיקום באופן פרטני לכל אחת מהנשים, אבל ברגע שהמערכת תתייחס לבעיית הזנות כבעיה חברתית, בעיה שמתייחסת גם לשיקום, גם לאכיפה וגם לנושא המיגור והמאבק נגד מיסוד – ואולי צריך לחשוב במונחים יצירתיים גם של הפללת לקוחות - אפשר יהיה לדבר על טיפול בתופעה וצמצום מעגל הזנות.

זהבה גלאון: תודה רבה, גברתי.

ליה שמטוב: תודה רבה לחברת הכנסת זהבה גלאון.

ליה שמטוב: ראיתי את הסרט ששודר בטלוויזיה.

ליה שמטוב: זה היה מחריד.

ליה שמטוב: בבקשה, חבר הכנסת מולה.

שלמה מולה: ראשית, אני רוצה לשבח את ראש הממשלה ואת משרד ראש הממשלה על כל מה שעושים בעניין הזה.

שלמה מולה: אני חושב שזאת פעם ראשונה בשנתיים האחרונות שאנחנו רואים את תחילת השיפור בסוגיות שעומדות בפנינו.

שלמה מולה: יחד עם זאת, הייתי רוצה שכמו שהממשלה משקיעה בתחומי הרווחה, ואני יודע שניתנו תקציבים משמעותיים גם בתקציב 2008 וגם בתקציב 2007, כדאי לטפל באותן סוגיות שחברת הכנסת גלאון דיברה עליהן, בתופעות החברתיות שמביאות נשים להידרדר לעולם של פשע וזנות.

שלמה מולה: אני חושב שבעניין הזה עדיין לא הגענו למנוחה ונחלה.

שלמה מולה: לקראת התקציב והתוכניות לשנת 2009 משרד הרווחה צריך להגיש תוכנית אמיצה, שיש בה התמודדות עם בעיות ותופעות חברתיות, לעסוק יותר במניעה.

שלמה מולה: למשל, בימים אלה יש שביתה של עובדים סוציאליים.

שלמה מולה: עובדת סוציאלית אחת עוסקת ב-200 תיקים או ב-400 קשישים.

שלמה מולה: אנחנו מדברים על בעיה חברתית קשה שיש בחברה שלנו, אף אחד לא נוקט צעד לעצור את הבעיה של הפסקת השביתה של העובדים הסוציאליים, פקידי סעד, אלה שעוסקים בנערות במצוקה.

שלמה מולה: אלה הסוגיות שאנחנו צריכים לעסוק בהם למניעה, וכמובן להרחיב את התוכניות הקיימות, יחד עם הרשות לקידום מעמד האישה וכל הגופים העוסקים בנושא.

שלמה מולה: אני חושב שצריך לייצר תוכנית מקיפה ומשמעותית עם ראייה לטווח רחוק, כדי להתמודד עם אותן תופעות, שבסופו של דבר נשים לא תידרדרנה לעולם של זנות ופשע.

שלמה מולה: תודה רבה.

ליה שמטוב: תודה לחבר הכנסת שלמה מולה.

ליה שמטוב: כעת נעבור לנושא השני, שיוצג על-ידי הגברת ציפי נחשון גליק, מפקחת בנושא אלימות במשפחה במשרד הרווחה.

ציפי נחשון גליק: תודה רבה.

ציפי נחשון גליק: כבוד ראש הממשלה, מכובדים, כמה מילים בנימה אישית.

ציפי נחשון גליק: אני מתרגשת להיות כאן ולשמוע עם חברותיי לעשייה את הגיבוי המלא שאדוני ראש הממשלה נותן לנו.

ציפי נחשון גליק: דבר שני, אני יותר מגאה להיות בין מובילות התוכנית לטיפול בזנות וליצירת יש מאין.

ציפי נחשון גליק: כמו שנאמר, התוכנית הבין-משרדית תפעל לצמצום נזקים ולשיקום אוכלוסיית היעד.

ציפי נחשון גליק: מדובר באחת מן התופעות החברתיות הקשות ביותר, גם בארץ וגם בעולם.

ציפי נחשון גליק: מדובר בנשים שסבלו וסובלות מסוגי התעללויות שונים במהלך החיים שלהן, רובן בצעירותן, שתוך גדילה עם טראומה נכנסו לחי סבל נוספים ורבים סביב הזנות, שכוללים אלימות, עוני, חולי, אונס, התמכרויות וטראומות מתמשכות.

ציפי נחשון גליק: התוכנית הבין-משרדית מורכבת מכמה אלמנטים.

ציפי נחשון גליק: אלמנט אחד הוא המעטפת להפחתת נזקים, שכוללת קו חירום, ניידת רפואית ודירת חירום.

ציפי נחשון גליק: המסלול השני כולל מרכז טיפולי, שיש בו מרכזי יום וערב והוסטל ארצי אחד.

ציפי נחשון גליק: אנחנו מדברים בתוכנית על תגבור תוכניות קיימות לאיתור ושיקום.

ציפי נחשון גליק: כאן זה המקום להודות לשותפות, שמעבר לממסד שהדגישה מרית, שזה הייחודיות של מדינת ישראל, שלוקחת אחריות לתוכנית ומובילה אותה כממסד, גם לוקחת אחריות לשתף את כל הארגונים והעמותות שפועלים בתחום.

ציפי נחשון גליק: אנחנו מדברים על חינוך למניעה בקרב בני נוער כדי לצמצם בעתיד את התופעה; הכשרות, הסברה והגברת מודעות, הן בקרב אנשי מקצוע והן בקרב הציבור כולו.

ציפי נחשון גליק: נלווה את התוכנית במחקר ונעסוק גם בקידום של שינויי חקיקה.

ציפי נחשון גליק: בין היתר, אולי יתגשם במדינת ישראל החזון לחוקים מרחיקי לכת, כמו שקיימים בעולם.

ציפי נחשון גליק: מה עשינו עד עכשיו?

ציפי נחשון גליק: מאחר ומדובר על בניית יש מאין, עסקנו לא מעט בתשתיות ארגוניות, הן ברמה הארצית להפעלת התוכנית והן ברמה המקומית, כולל הרשויות המקומיות והארגונים.

ציפי נחשון גליק: ב-2007 הוקמה הוועדה בראשותה של מרית דנון, אושר התקציב.

ציפי נחשון גליק: ב-2008 הקמנו את הוועדות המקומיות והתקשרנו עם שתי רשויות מקומיות, שנציגיהן נמצאים פה: חיפה ותל אביב.

ציפי נחשון גליק: ברשותכם, על המערך למיזעור תדבר נציגת משרד הבריאות, על הניידת הרפואית.

ציפי נחשון גליק: החלק האחר זה קו חירום.

מרים זינגר: הניידת של מרפאת לוינסקי הרחיבה את הפעילות מערב אחד בשבוע לשלושה ערבים, ועד סוף 2008 הכוונה היא שהיא תצא כל ערב, כשהיא מרחיבה גם את השטח הגיאוגרפי שאליו היא מגיעה.

מרים זינגר: מטרת הניידת היא לעסוק בהסברה לנשים שהיא פוגשת, לחלק אמצעי מניעה, בדיקות דם לזיהוי מחלות זיהומיות והפניה גם לדירת הקלט וגם למסגרות השיקומיות.

מרים זינגר: עד 2008 הציפייה היא לבדוק 1,500 נשים.

מרים זינגר: היום מופנות לגמילה 33 נשים שהניידת פוגשת.

מרים זינגר: בנינו דרך ישירה מהרחוב ליחידות גמילה, בלי שום הליך ביורוקרטי או כספי.

מרים זינגר: הכוונה היא להגיע למאה נשים שיהיו מוכנות לעבור גמילה.

מרים זינגר: יש כוונה להגיע ל-300 נשים שמאותרות בערב, שיגיעו למרכזי היום.

מרים זינגר: זה בנושא של תל אביב.

מרים זינגר: במקביל, נבנית מרפאה ניידת בחיפה.

מרים זינגר: אנחנו מחכים לניידת המיוחדת, ובינתיים יש עבודה משותפת עם העירייה לבניית עבודה של רצף טיפול.

ציפי נחשון גליק: הזרוע השניה והשלישית במעטפת למזעור נזקים כוללות את קו החירום.

ציפי נחשון גליק: עד 30 בספטמבר נתחיל לקבל שיחות טלפון, וחלק מהמתקשרות תופנינה לדירת החירום, שהיא הזרוע השלישית של המעטפת הזו.

גדעון סער: הדירה קיימת?

ציפי נחשון גליק: בחיפה כבר יש מבנה שהוא בתהליכי שיפוץ והשיפוצים יסתיימו לקראת יוני.

ציפי נחשון גליק: זה גם מרכז היום, מרכז ערב והדירה עצמה.

ציפי נחשון גליק: בתל אביב יש כמה מבנים שצריכים לאשר אחד מהם ולהתחיל במערך השיפוצים.

ציפי נחשון גליק: מבחינת השיקום הצבנו לעצמנו שעד סוף 2008 – מאחר שאנחנו תלויים במבנים – שבתל אביב מאה נשים ישתלבו בטיפול קבוצתי ופרטני עד סוף 2008, ועד סוף 2009 הציפייה שלנו היא שהן ימשיכו ויתמידו בטיפול, ואנחנו מצפים להוציא 50 נשים מאלה שהתחילו ב-2008 ממעגל הזנות.

זהבה גלאון: כמה נשים נמצאות במעגל הזנות בתל אביב להערכתכם?

ציפי נחשון גליק: בארץ מדובר על עשרת אלפים.

קריאה: הרבה יותר.

קריאה: בתל אביב יש כ-400 בתי בושת.

זהבה גלאון: 50 זה חשוב, אבל מה זה 50?

ציפי נחשון גליק: תוכנית הטיפול בזנות בחיפה היא בשלבים מתקדמים יותר.

ציפי נחשון גליק: יש שם מנהלת, שיושבת כאן אתנו.

ציפי נחשון גליק: על הניידת שמעתם, הדירה ומרכז היום הם בתהליכי שיפוץ מתקדמים.

ציפי נחשון גליק: המבנה יעמוד לרשות התוכנית ב-1.6.

ציפי נחשון גליק: המספרים שאנחנו מדברים עליהם בחיפה הם יותר מצומצמים מאחר והתופעה בחיפה מצומצמת יותר.

ציפי נחשון גליק: גיוס כוח אדם והדרכת העובדים ייעשו עד ה-1.7.

ציפי נחשון גליק: זה גיוס כל השותפים, כי שותפים לתוכניות – מעבר לארגונים – זה גם המחלקות שעוסקות באלכוהול, סמים, גמילה.

ציפי נחשון גליק: יתר התוכניות שאנחנו פועלים בהן במסגרת התוכנית הבין-משרדית זה תגבור תוכניות קיימות, שעד ספטמבר 2008 נמפה כל תוכנית שעשינו ונקצה להן את התקציב.

ציפי נחשון גליק: מבחינת הסברה והגברת מודעות כבר התחלנו לשבת על מסע פרסום והכנת חומר שיפנה הן לציבור הרחב והן לנשים בזנות.

ציפי נחשון גליק: מבחינת שינויי חקיקה – יש לנו רעיונות, אבל טרם התחלנו לעסוק בזה.

ציפי נחשון גליק: תוכנית להכשרה – יש קורס אחד בשלבי סיום.

ציפי נחשון גליק: שתי הכשרות מיועדות לסמך מקצועי, לנשים שמאותרות ויצאו ממעגל הזנות, שתעבורנה גם הן הכשרה ותבואנה לעבוד ולסייע בתחום, כדי להוציא נשים נוספות ממעגל הזנות.

ציפי נחשון גליק: מתוכנן קורס ארצי נוסף, ואנחנו מתכננים יום עיון להגברת מודעות בקרב אנשי מקצוע.

ציפי נחשון גליק: כרגע פועלת ועדת מחקר, שבין היתר תסייע לנו להקים ספריה מקצועית והפקת חומרים כתובים בשפה העברית כדי שהחומרים יהיו נגישים וקריאים לכל מי שיפעל בעניין.

ציפי נחשון גליק: השקף האחרון מדבר על התקווה, שיש גם בתחום הטיפול בזנות.

ליה שמטוב: תודה רבה לגברת ציפי נחשון גליק.

ליה שמטוב: עוד מישהו רוצה להציג את הנושא?

ליה שמטוב: בבקשה.

אהוד אולמרט: יש לי בקשה, הואיל ואני חייב לעזוב ב-12:00 אשמח לשמוע כמה שאפשר יותר, כי בשבילי המפגשים האלה הם גם מפגשי לימוד.

אהוד אולמרט: אני לומד מכם ומבין יותר, וגם ההכנה למפגשים האלה נותנת לי תמריץ להבין יותר.

אהוד אולמרט: ארצה לומר אחר כך משפט מסכם.

23653: אני מברכת ושמחה על השינוי החברתי בהתייחסות לפגיעה מינית והעברת נקודת המבט מראיית הנפגעת והנפגע כחולים לראייה של נשים וגברים שזקוקים לסיוע שהולם את מצבם.

23653: כמובן, גם על שבירת השתיקה והסטיגמה החברתית – על זה כולנו מברכות ומברכים.

23653: כולם נסערו עכשיו מהמספרים לגבי הזנות.

23653: אני רוצה לחזור צעד אחורה ולתת פרופורציות של מספרים גם לגבי נפגעות ונפגעי תקיפה מינית.

23653: לקווי החירום שלנו מגיעים בכל שנה כ-40,000 פניות של נשים, מתוכן 9,000 פניות חדשות של נשים וגברים שמתקשרים לקווי החירום בפעם הראשונה.

23653: כ-40,000 נשים וגברים מתקשרים כל שנה כדי לקבל איזשהו סוג של תמיכה וסיוע.

23653: כמובן שאנחנו מאוד מברכות על הקמת המרכזים ושדרוג המרכזים הקיימים.

23653: אני חושבת שהפרופורציות עדיין קטנות, עדיין היכולת של המרכזים לטפל בכמות הנפגעות והנפגעים היא קטנה.

23653: גם מה שמגיע אלינו, לקווי החירום, עדיין הם מספרים קטנים לעומת מה שאנחנו יודעות שקיים באוכלוסייה.

23653: חשוב לי להדגיש את הקשר הרציף שצריך להיות בין קווי החירום, בין המרכזים למרכזי הטיפול.

23653: זה מאוד חשוב, גם מבחינת המספרים – אלינו מגיע מספר גבוה יותר – אבל גם כי אנחנו הכתובת הראשונה שאליה פונים, מאתנו מבקשים סיוע ותמיכה ואנחנו מפנות הלאה.

23653: מאוד חשוב הקשר הרציף הזה, ואשמח שתיתנו בהמשך לליזה, מנהלת מרכז מסל"ן בבאר שבע, לדבר על הדרום כי הוא בעיה קשה.

ליה שמטוב: תודה.

ליה שמטוב: חברת הכנסת זהבה גלאון רוצה להוסיף משהו.

זהבה גלאון: אני רוצה להעיר משפט אחד, מכובדיי.

זהבה גלאון: אני מתייחסת רק למעגל הזנות כרגע.

זהבה גלאון: שיבחתי ואני ממשיכה לשבח, אין ספק שמדובר בצעדים חשובים.

זהבה גלאון: אני שמחה על הצעדים האלה.

זהבה גלאון: אבל שמענו את הנתונים ומדובר בהיקפים כל כך גדולים של נשים שעוסקות במעגל הזנות, נשים וקטינות – אנחנו מדברים על קטינות שנשאבות למעגל הזה בגיל כל כך צעיר – אז המספרים שאנחנו מדברים עליהם הם זעירים.

זהבה גלאון: לא הייתי רוצה שזה יהיה בבחינת עלה תאנה לטיפול בבעיית הזנות.

זהבה גלאון: שלא נאמר: הנה, אנחנו מטפלים בבעיית הזנות, אנחנו מנסים לשקם.

זהבה גלאון: אין לי ספק שנעשית עבודה, כיוון שאני מכירה את הנפשות הפועלות שיושבות כאן סביב השולחן.

זהבה גלאון: הם עושים עבודה מדהימה וחשובה.

זהבה גלאון: אבל שלא נסת

זהבה גלאון: פק בנתונים הנמוכים האלה, ואז נגיד שאנחנו עוסקים בהוצאת נשים ממעגל הזנות והמדינה נותנת מענה והגנה לקורבנות.

זהבה גלאון: אני מציעה לא לנוח על זרי הדפנה האלה.

גדעון סער: שאלתי את אותה שאלה את הגברת נחשון גליק.

גדעון סער: הבנתי שהשנה הם מתחילים רק מיולי עד דצמבר, כלומר זו פרישה רק על פני חמישה חודשים, על פני תשתיות מצומצמות.

גדעון סער: הכוונה היא שב-2009 זה יכלול ציבור הרבה יותר גדול מאוכלוסיית היעד.

זהבה גלאון: בכמה הוא הרבה יותר גדול?

ציפי נחשון גליק: מדברים על מאות/

זהבה גלאון: אנחנו מדברים על אלפי נשים שעוסקות בזנות.

זהבה גלאון: אני מציעה לקחת את זה בחשבון.

קריאה: כל התחלה היא בצעד קטן.

ליה שמטוב: תודה.

ליה שמטוב: אני מבקשת מהגברת מרים שכטר, שהיא ממונה על השוויון בין המינים לומר משהו בקצרה.

מרים שכטר: אנחנו, כמערכת חינוך, ממונים על הטיפול במניעת הנושא של הזנות והסחר בנשים.

מרים שכטר: מה שהצלחנו לעשות, למרות השביתה הארוכה שהייתה, זה להוציא לאור חוברת שעוסקת בנושא.

מרים שכטר: עשינו שלושה כנסים לעובדי הוראה, שלמעלה מאלף עובדי הוראה השתתפו בהם.

מרים שכטר: עשינו קורסים לתלמידים, ובכל כנס השתתפו 800 תלמידים.

מרים שכטר: ההתחלה הייתה להעלות את המודעות בתוך בתי הספר, לעסוק בנושא בתוך בתי הספר ואז ערכנו כנס.

מרים שכטר: בהמשך לכנס היו דיונים בתוך בתי הספר.

מרים שכטר: חיברנו את נושא הזנות לתוכנית רחבה שאנחנו מפיצים בארץ: "כבוד האדם ושוויון בין המינים", והכנסנו לשם פרטים בנושא של מניעת זנות, חשיבות המודעות לתופעה ושלילתה לחלוטין.

מרים שכטר: אני רוצה לציין שזה לא מובן מאליו שמערכת חינוך תעסוק בנושא הזה.

מרים שכטר: זה נראה מאוד זר ומוזר למערכת החינוך לעסוק בנושא.

מרים שכטר: אני מברכת עשרות מורים שנרתמו לעשייה, ואני מקווה שבשנה הבאה כבר נתחיל לפעול יחד עם הגופים בהרבה מאוד בתי ספר תיכוניים בארץ.

ליה שמטוב: תודה רבה.

ליה שמטוב: גברת ענת גור, ממונה על רשות לשיקום האסירות.

ענת גור: אדוני ראש הממשלה, הצגתי בפניך בינואר 2007 את התוכנית, שקראנו לה אז תוכנית למיגור הזנות.

ענת גור: חשוב להדגיש את זה כדי שלא נעשה סטייה מהתוכנית המקורית שלנו.

ענת גור: אני רוצה להודות לך מקרב לב, כמי שעובדת קרוב ל-30 שנה עם נשים שעסקו בזנות, שרובן גם נפגעות פגיעה מינית.

ענת גור: כמובן שיש קשר הדוק ביותר בין שתי התופעות.

ענת גור: הן כרוכות זו בזו ולא ניתן להפריד אותן כי נשים שנפגעות מינית במשפחה הן אלה שמנוצלות אחר כך לזנות, אבל הזנות גם ממסדת את הרעיון שזכותם של גברים לקנות גישה לגופן של נשים, רעיון שגורם להיקפים המצמררים של פגיעות מיניות בילדות ובשנים בכלל.

ענת גור: אני מאוד נרגשת לשבת פה היום.

ענת גור: זו פעם שניה שאתה מופיע בפני הוועדה סביב הנושא הזה.

ענת גור: בדרכי לכאן, במעלית, שמעתי כמה חברי כנסת מעירים בציניות על הנושא הזה, שראש הממשלה נדרש לבעיות שוליות כביכול.

ענת גור: הערתי את תשומת ליבם לזה שזו בעיה חשובה מאין כמוה.

ענת גור: אני חושבת שזו אחת הבעיות שעומדות בחזית הנושאים של צדק חברתי, של כבוד האדם, כבוד האישה, נושאים שהם בלב ליבה של האחריות של מדינת ישראל.

ענת גור: אלה נושאים שמדינת ישראל גם הציבה כנושאים מרכזיים.

ענת גור: אני חושבת שלמרות שזה צעד שולי, שכרוך רק ב-20 מיליון שקלים כביכול, זו נקודה מאוד מרכזית, מהותית וחשובה בדמותנו, כמדינת ישראל.

ענת גור: אני רוצה לברך את כל מי שעוסקים במלאכה.

ענת גור: כמו שחברת הכנסת זהבה גלאון ציינה, ההישג הוא הישג עצום לכולנו.

ענת גור: יחד עם זה, כמי שנוהגת תמיד להתריע, חשוב לי מאוד להגיד שלא נסתפק בהישגים האלה.

ענת גור: זה נכון שחשוב להוציא 50 נשים בשנה ממעגל הזנות, אבל אסור לנו לשכוח שהצעד החשוב יותר הוא הצעד המניעתי.

ענת גור: הצעד של מיגור הזנות הוא הצעד החשוב.

ענת גור: מי שאחראי על תעשיית הזנות הזאת, כמו שכבוד ראש הממשלה אמר, זה העולם התחתון שמגייס מאות ואלפי נשים וילדות – רובן ילדות בנות 11-12, וגם בנים.

ענת גור: הם אלה שמגויסים לתעשייה האכזרית הזאת.

ענת גור: אני חושבת שהדבר החשוב הוא להמשיך לחוקק, גם גורמי האכיפה וגם גורמי החקיקה חייבים לעשות יד אחת עם גורמי הטיפול, שעשו כברת דרך מאוד רצינית בעניין הזה, ולהמשיך לפעול למיגור נגע הזנות.

ענת גור: אנחנו חייבים לעסוק במניעה.

ענת גור: חשוב להגיד שגם מניעה של אונס של ילדות היא מניעה מאוד חשובה בחוליה של גיוס נשים וילדות לזנות.

ענת גור: אני רוצה להודות למי שחבר לדרך הזאת, יושב ראש הוועדה לקידום מעמד האישה לשעבר, חבר הכנסת גדעון סער, שבזכותו הגענו לרגע הזה שהוועדה לקידום מעמד האישה שמה על סדר היום את שני הנושאים החשובים האלה.

ענת גור: אני רוצה להודות לחברת הכנסת זהבה גלאון, שפועלת ללא לאות בנושא הזה.

ענת גור: היא בחוד החנית בנושא של מיגור סחר בנשים וזנות.

ענת גור: אני רוצה להודות גם לציפי נחשון, שהרימה את הנושא הזה בתוך משרד הרווחה ולמרית דנון, שבאופן מאוד אישי עזרה, קידמה ופעלה בנושא הזה.

ענת גור: חשוב מאוד להמשיך לפעול, לא רק בנושא של טיפול – למרות שאני באה מתחום הטיפול.

ענת גור: יש להקים רשות ממשלתית, להקים מטה במשרד ראש הממשלה, שימשיך לאחד את כל הגורמים בשטח: גורמי חקיקה, גורמי אכיפה, גורמים פוליטיים וכל הגורמים הנוספים כדי להמשיך לפעול בנושא של חיסול הזנות לחלוטין, ולא רק טיפול בקורבנות שהפשע הזה הצליח לגייס.

ענת גור: אני פונה לחברותיי, נציגות ארגוני הנשים ומטפלות פרטיות, אנחנו יודעים שמי שיזם את כל הנושא הזה, במשך שנים נאבק להביא אותו ולהגיע לרגעים האלה אלה נשים מארגוני נשים, שפועלות ללא לאות בשטח, ומטפלות פרטיות שהביאו את כל הנושא הזה של טיפול בפגיעות מיניות לסדר היום הציבורי.

ענת גור: אני יודעת שאנחנו, כדרכם של ארגונים ממשלתיים, גם קצת מאוכזבות מהדרך שבה הדברים מטופלים.

ענת גור: תמיד יש חצי כוס ריקה.

ליה שמטוב: אני מתנצלת.

ליה שמטוב: יש כנראה רבים מכם שרוצים להתייחס לנושא, אבל אנחנו צריכים לסכם את הדיון.

ליה שמטוב: אני רוצה להודות שוב לראש הממשלה, שמשתתף היום בדיון.

ליה שמטוב: בבקשה, אדוני.

אהוד אולמרט: תודה רבה לך, גברתי היושבת ראש, היושב ראש לשעבר, חברות וחברי הוועדה והמשתתפים האחרים.

אהוד אולמרט: אני אולי אורח פחות שכיח בדיונים הללו, אבל יותר מכל ראש ממשלה לפניי, אז גם זה משהו.

אהוד אולמרט: אם אני צריך להתרשם בסוף, נדמה לי שיש לנו בארץ ידע מקצועי מרשים.

אהוד אולמרט: אנחנו לא נמצאים במצב שהגישות הטיפוליות הכי מתקדמות, שהיום מאמצים אותן במרכזים שונים בעולם, הן מסתורין לגבינו.

אהוד אולמרט: יש לנו עובדים סוציאליים, פסיכולוגים ומטפלים ברמה מקצועית גבוהה מאוד.

אהוד אולמרט: אני מכיר היטב את התחום הזה מעיסוקיי הקודמים.

אהוד אולמרט: עבדתי עם אנשי המקצוע שלנו, ואני מתרשם שיש לנו אנשי מקצוע ברמה גבוהה מאוד.

אהוד אולמרט: יש לנו גם הבנה מהם הכלים הנכונים שיש לגבש כדי לתת מענים, תוך שימוש בידע המקצועי שיש לנו.

אהוד אולמרט: למשל, בביקור שקיימתי בחיפה, שמרית לקחה אותי אליו, יכולתי לראות איך זה משתקף בתגובות של האנשים, בהתנהגויות של האנשים, בתהליכי ההחלמה שלהם מהמצוקה שהיו נתונים בה.

אהוד אולמרט: אגב, ראיתי גם יהודיות, וגם לא יהודיות, גם נשים דרוזיות שבאו ממורשת, מאווירה שהיא הרבה יותר קוהסיבית, הרבה יותר קשה לפרוץ אותה, והמערכת שלנו יודעת לתת לה מענים ולהתמודד אתה.

אהוד אולמרט: זאת אומרת, כל תנאי המסגרת קיימים, מה שבוודאי חסר זה היקף משאבים גדול יותר כדי ליצר את הפלטפורמות שבאמצעותן נוכל להשתמש באנשי המקצוע.

אהוד אולמרט: זה נושא יותר מורכב מהבחינה של איך אנחנו מגדירים את סדרי העדיפויות; האם אנחנו משקיעים יותר בהגדלת כוח האדם או שמשקיעים יותר במספר מרכזים; האם הפיזור של המרכזים היום נכון או שאנחנו צריכים ללכת לפיזור אחר.

אהוד אולמרט: זה נושא שאקיים עליו דיון עם מרית, ואני בהחלט מוכן לשקול ללכת בתקציב 2009 מעבר להתחייבות שנתתי לתקציב הקבע, בסכום שאני לא רוצה להגיד אותו עכשיו, כי אני רוצה להיות אחראי, אבל הוא יהיה יותר גדול מה-20 מיליון שקלים עליהם דיברנו בנושא הזנות.

אהוד אולמרט: תודה רבה לכם.

ליה שמטוב: תודה רבה לראש הממשלה על דברי הסיכום.

ליה שמטוב: אני מודה לכולם, הישיבה נעולה.